Soektog na ontsnapte leeu by Beaufort-Wes duur voort | Netwerk24
Soektog na ontsnapte leeu by Beaufort-Wes duur voort
Deur Cara-Lee Dorfling 18 Februarie 2019 06:19
Sylvester, die rondloperleeu van die Karoo Nasionale Park. Hy is in die Oos-Kaap hervestig. Foto: Werner Hills
Altesaam 18 personeellede en vier voertuie is Sondag ingespan om na die leeu te soek wat uit die Karoo Nasionale Park naby Beaufort-Wes ontsnap het.
'n Helikopter sal ontbied word wanneer die leeu opgespoor is, het Janine Raftopoulos, kommunikasiehoof van Sanparke, Sondag gesê.
Of dit 'n mannetjie of 'n wyfieleeu is, kan ook nog nie bevestig word nie, aangesien die leeu nog nie deur die spoorsnyers gesien is nie.
Die leeu is Vrydag laas deur 'n Eskom-werker by die Molteno-pas, aan die oosgrens van die park, gesien.
Sondag was die derde dag van die soektog en Raftopoulos sê die reën en onherbergsame terrein maak dit moeilik om die spoor te volg.
'n Soekgeselskap wat bestaan uit vier veldwagters, die park se eie Karoo San-spoorsnyers en 'n veldwagter van die Mountain Zebra Nasionale Park help met die soektog.
Raftopoulos sê die munisipale bestuurder en rampbestuur van Beaufort-Wes asook boere in die gebied is van die situasie in kennis gestel.
In 2015 en 2016 het Sylvester, 'n leeumannetjie, twee keer uit dié park ontsnap.
'n Span spoorsnyers was drie weke lank op Sylvester se spoor voor hulle hom vasgetrek en met 'n pyl verdoof het. Sylvester het 'n halsband met 'n satelliet-opsporingstoestel gekry en is in die reservaat losgelaat.
In sy omswerwinge het hy meer as 300 km tussen Beaufort-Wes, Leeu-Gamka en Fraserburg afgelê en skape, 'n bees en 'n koedoe op plase gevang.
Op 28 Maart 2016 het die opsporingstoestel aangedui dat Sylvester weer uitgeglip het. Hy is drie dae later in die Nuweveldberge naby Beaufort-Wes gevang en mettertyd hervestig in die Kuzuko Lodge, wat deel vorm van die groter Addo-olifant Nasionale Park.